Land se taaiste brandbestryders gekroonBaigum Abrahams van Stad Kaapstad (links) en Emile Conrad van die Eden-distrik (Tuinroete) (Foto verskaf) Brandbestryders van oor die land het die afgelope naweek aan die “Toughest Firefighter Alive”-kompetisie in Kaapstad deelgeneem. Altesaam 106 brandbestryders het aan dié twee dag lange kompetisie by die Roelandstraat-brandweerstasie deelgeneem. Dit is die sesde keer dat dié kompetisie aangebied word. Emile Conrad van Eden-distrik (Tuinroete) het vir die vyfde agtereenvolgende jaar die kroon gedra. Stad Kaapstad se Baigum Abrahams het die vroue-kategorie vir die tweede agtereenvolgende jaar gewen. “Brandbestryding is fisies uitdagend en die kompetisie toets elke aspek wat daagliks van hulle vereis word,” het JP Smith, Kaapstad se burgemeesterslid van veiligheid en sekuriteit, gesê. “Suid-Afrikaanse brandbestryders kan met die beste in die wêreld meeding en hulle het hul al internasionaal ook bewys. Mens moet reeds taai wees om ŉ brandbestryder te wees, en daarom is daar geen verloorders nie. Baie geluk aan Emile en veral ons eie Baigum wat stof in die ander se oë geskop het.” Brandbestryders se fiksheid, uithouvermoë en vaardigheid is getoets en hulle moes ŉ aantal uitdagings voltooi in volledige brandbestrydingstoerusting – insluitend om ŉ brandweerslang te sleep, ŉ hindernisbaan te oorkom, om teen ŉ toring uit te klim en 800 m te hardloop. “Die doel van die kompetisie is om ŉ gees van uitnemendheid te bou en brandbestryders te bou wat in die internasionale arena kan deelneem. Om hulle vaardighede te bou en seker te maak hulle presteer tot die beste van hul vermoë.” Hope, die pienk brandweerwa Stad Kaapstad se brand- en reddingsdiens het ook ŉ inisiatief aangekondig om die Sunflower-stigting te ondersteun wat pasiënte bystaan wat met kanker gediagnoseer is. “Om ondersteuning te verskaf en lig te werp op die goeie werk wat deur die stigting gedoen word, het ons ŉ pienk brandweerwa bekom wat ŉ simbool van hoop sal wees vir diegene wat met lewensbedreigende siektes gediagnoseer is, en ŉ aanmoediging vir persone wat die inisiatiewe ondersteun,” het Smith verduidelik. Die pienk brandweerwa, genaamd “Hope”, verteenwoordig vroue en kinders en is ŉ opgeknapte Ford FMC. Hope is die eerste pienk brandweerwa in die vloot en die eerste in die land. “Hope is ŉ akroniem vir ‘Helping Our People Everywhere” en sal vanaf Wynberg-brandweerstasie bedryf word.” Hope sal hoofsaaklik gebruik word vir die “Reach for a dream”-projekte, besoeke aan kinderhospitale, bewusmakingsveldtogte van terminale siektes soos kanker, en veldtogte om skoliere bewus te maak oor die belangrikheid daarvan om gesond te leef en die risikofaktore van kanker. Die Pink Drive is ŉ organisasie wat individue wil bewus maak oor die voorkoming van bors-, servikale-, prostaat- en testikulêre kanker. “Hope moet nie verwar word met ŉ voertuig wat op noodgevalle reageer nie en sal slegs gebruik word vir bewusmakingsveldtogte. Ons glo dat Hope almal sal bemoedig as hulle haar in die straat sien,” het Smith bygevoeg.